娛圈單打:條仔明顯縮鬼咗 最美小三愛錯郎
憑韓劇《夫妻的世界》「最美小三」一角走紅的韓韶禧,個性不嬲我行我素。最近同「醜帥哥」柳俊烈撻着,她亦不脫直率本色,果斷認愛。不過,柳俊烈同拍拖逾7年的惠利剛宣告分手不久,外界一直質疑韓、柳係「換乘戀愛」,亦即係無縫接軌換畫。男方一直沉默是金,顯得事有蹊蹺,結果認愛兩星期,雙方光速宣告分手!
真係仲兒戲過Jisoo同安普賢的3個月貨仔!其實一切都係有迹可尋。韓韶禧早前因為惠利「真有趣」言論而開嗆惠利,好勝態度受盡千夫所指,仲失掉最少兩個代言廣告。點知最美小三仍未學乖,日前再發千字文,詳述自己跟柳俊烈在去年11月認識,亦即係柳、惠宣布分手之後,直言「前度有新戀情,有咩咁有趣」,又再追住惠利來打!佢又埋怨男友,在事件鬧得不可開交後拒絕發聲,質疑男友係咪欺騙自己,難道呢段情真係換乘戀愛?
最美小三嬲到紮紮跳,可見佢真係好傷!好明顯,佢係借炮轟惠利而逼男友表態,最終逼唔到愛的承諾,反而逼到雙方各走各路!兩位主角的經紀公司承認,二人最近分手,為佢哋對公眾造成困擾而致歉喎。
口痕友就話嘞,條女言行完全不受控,條仔梗係縮啦!又難怪嘅,當年柳俊烈同惠利拍拖,獲得全國祝福,同今次被全國鬧爆截然不同。柳俊烈去年先至獲得百想影帝殊榮,前途一片光明,家陣形象盡毀,仲點同條女行落去!唉,都話愛情係盲目,外界就覺得韓韶禧傻鬼咗,希望佢下次拍拖咪咁衝動,睇清睇楚先好舂個頭埋去!